
1. CONTEXTUL SOCIAL-POLITIC AL DESFĂŞURĂRII ALEGERILOR

1.1. Particularităţi ale etapei post-tranziţie în Lituania

Guvernul condus de social-democratul Gediminas Kirkilas şi-a început activitatea pe 18 iulie 2006, dar la sfârşitul anului 2007, Uniunea pentru Patrie-Conservatori a părăsit coaliţia guvernamentală, fiind înlocuită la guvernare de formaţiunea Noua Uniune-Partidul Social-Liberal. Ca urmare, coaliţia guvernamentală a reunit Partidul Social-Democrat, Uniunea Ţărănească, Uniunea Liberală-Uniunea de Centru, Partidul Civic Democrat. 

În perioada 2006-2008, economia lituaniană a continuat să fie în creştere (+4% în anul 2008), dar principala problemă a rămas inflaţia crescută (12,6%, cea mai crescută în ultimii zece ani) care a anunţat începutul unui declin economic. În acest context, Lituania a renunţat să intre în zona euro la 1 ianuarie 2007, urmând să o facă, probabil, după 2010. Guvernul a afirmat că bugetul pe 2009 va fi mai echilibrat (deficit 13,5% în 2008) şi că inflaţia se va stabiliza, astfel încât să fie posibilă intrarea în zona euro.

Din punct de vedere politic, după mai multe etape de evoluţie democratică, în Lituania, principala provocare a fost şi va fi asigurarea calităţii democraţiei. Majoritatea politologilor au considerat încheiată perioada de tranziţie, urmând o etapă post-tranziţie complexă, de modernizare a democraţiei, în acord cu noul context al globalizării
.

Evoluţia din ultima perioadă a pus în evidenţă dificultăţi noi, momente de declin ale vieţii democratice, reîntâlnite, de altfel, şi în democraţiile mature europene. În cazul Lituaniei, după asigurarea condiţiilor politice, juridice şi instituţionale de bază ale democraţiei, după procesul consolidării acesteia, în cea de-a treia etapă a evoluţiei sale (ceea ce politologii numesc "third wave" democracy) democraţia pare a fi ireversibilă. Viaţa politică a arătat însă că societatea, electoratul s-au distanţat din ce în ce mai mult de zona politicului, de întregul sistem instituţional de stat. Această situaţie a relevat faptul că încrederea în puterea democraţiei se construieşte permanent şi nu este un proces "inerent", care vine de la sine, ci implică un "management continuu" al acesteia
.

În Lituania, experienţa guvernărilor a pus în prim-plan scandaluri de corupţie ce au determinat dezamăgiri ale electoratului în raport cu realizarea programelor electorale, cu aşteptările lor, ceea ce a dus la o participare scăzută la alegeri. Comentatorii politici au considerat că acest fenomen a devenit "o armă", un mijloc de protest al societăţii. Criza sistemului politic a dobândit, în prezent, caracteristici noi al căror studiu constituie provocări pentru politicieni şi cercetători
.

Erodarea democraţiei a fost influenţată şi de procesul accelerării globalizării, specifică democraţiei moderne fiind problematica statutului naţional, adaptarea acesteia la problemele statului naţional, adaptare de care depinde însuşi viitorul democraţiei. În acest context, vor fi redefinite relaţiile dintre stat, partidele politice, cetăţeni, societate, deci însele noţiunile de reprezentativitate şi legitimitate.

În ţările post-comuniste aceste relaţii au avut caracteristici aparte, legate atât de trecutul totalitar, cât şi de impactul dezvoltării economiei libere de piaţă asupra societăţii. În aceste condiţii, va fi determinantă capacitatea statului de a-şi reconsolida legitimitatea, de a răspunde provocărilor legate de procesul  "individualizării societăţii"
.

În această perioadă, în Parlamentul lituanian au fost reprezentate opt partide politice:

· Partidul Muncii (DP), creat în anul 2003, de miliardarul de origine rusă Viktor Uspaskitci. A  deţinut 39 mandate;

· Partidul Social-Democrat (LSP) este condus de Gediminas Kirkilas care l-a înlocuit pe Algirdas Mycos Brazauskas. A avut 20 mandate în Parlament;

· Uniunea Liberală-Uniunea de Centru (LLC-LSC) a fost membră a coaliţiei guvernamentale. În prezent, este condusă de Arturas Zuokas. A deţinut 18 mandate;
· Noua Uniune-Partidul Social Liberal (NS-SL) a fost membră a coaliţiei guvernamentale. A avut 11 mandate în Parlament;
· Pentru Ordine şi Justiţie este o formaţiune politică ce-l are la conducere pe fostul preşedinte al ţării, Rolandas Paksas (destituit de Parlament în 2004 datorită încălcării Constituţiei, prin acordarea naţionalităţii lituaniene şi favorizarea omului de afaceri rus Iuri Borisov). A deţinut 11 mandate;
· Uniunea pentru Patrie este un partid conservator al "părintelui" independenţei lituaniene, Vytautas Landsbergis, actualmente condus de Andrius Kubilius. Partidul a deţinut 25 mandate în Parlament;
· Partidul Ţăranilor (LVP) a devenit, în februarie 2006, Uniunea Ţărănească Populară (LVLS), fiind formată din Partidul Ţăranilor şi Noul Partid Democratic (NDP). Formaţiunea este condusă de Kazimiera Danute Prunskiene (fost prim-ministru în perioada 1990-1991). A deţinut 10 mandate;
· Acţiunea Electorală Poloneză, fondată în 1994, a reprezentat minoritatea poloneză, având 2 mandate. Este condusă de Waldemar Tomaszewski.
1.2. Evoluţii actuale ale partidelor lituaniene populiste

În ultimul timp, scena politică lituaniană s-a confruntat cu ascensiunea partidelor populiste, precum Partidul pentru Ordine şi Justiţie şi Partidul Muncii ce a găsit aliat în Partidul Ţărănesc Popular. Pe scena politică lituaniană a apărut un nou partid, Partidul Reînvierii Naţionale, format din staruri de televiziune, partid populist ce se opune sistemului politic tradiţional.

La alegerile municipale desfăşurate pe 25 februarie 2007, Uniunea Patriei-Conservatori a obţinut cele mai multe voturi (17%), respectiv 256 mandate de primari. Partidul Social-Democrat a obţinut 302, iar Partidul pentru Ordine şi Justiţie s-a situat pe poziţia a treia. Analiştii politici au remarcat reculul partidelor populiste în favoarea votului acordat partidelor tradiţionale (Uniunea Patriei-Conservatori) care au reuşit să atragă electoratul atât de stânga, cât şi de dreapta, având însă tot un discurs politic cu accente populiste. De-a lungul timpului, acest discurs a fost preluat, în mod deosebit, de unii lideri charismatici, ajunşi în prim-planul vieţii politice pe căi democratice, în situaţii de criză (ex: ascensiunea lui R. Paksas sau V. Uspaskitci).

Populismul a fost adesea considerat de politologi o expresie a "primitivismului politic", ce ar caracteriza etapele de început ale dezvoltării capitalismului
. În cazul Lituaniei, analiştii au apreciat că populismul a avut o ascensiune specifică şi că prezintă riscuri importante, deşi apare ca o reacţie inevitabilă a societăţilor post-comuniste la dezvoltarea pro-capitalistă actuală
. Conform opiniei specialiştilor, riscurile sunt determinate de faptul că populismul devine o "umbră a democraţiei", mai ales în condiţiile existenţei  unor mari diferenţe sociale, ale creşterii inegalităţilor economice şi sociale
.

Relaţia dintre dezvoltarea economiei de piaţă şi ascensiunea populismului a stat în atenţia cercetătorilor lituanieni, mai ales în perioada 2000-2004
. Cercetările au pus în evidenţă faptul că, în Lituania, populismul s-a manifestat mai ales în situaţiile de criză politică (ex: demiterea preşedintelui Rolandas Paksas). 

Analiştii au vorbit chiar de "o instituţionalizare a populismului" în Lituania, întrucât acesta s-a manifestat în toate etapele evoluţiei sale: în perioada entuziasmului începutului revoluţiei pentru independenţă, a încrederii în "morala politicii", dar şi în perioadele de criză specifice momentelor de schimbare socială
.

Procesul integrării europene a Lituaniei a accentuat discursul populist de tip naţionalist, bazat pe ideea "statului naţional" aflat în confruntare cu politica europeană, cu o democraţie de tip procedural, străină de interesele naţionale. Aceste schimbări au produs o aversiune faţă de profesionalizarea unei părţi a politicii şi faţă de delegarea deciziilor în mâna unei tehnocraţii, o "elită", de altfel, necesară desfăşurării procesului integrării comunitare.

Specialiştii au subliniat că segmentarea şi restructurarea societăţii au fost fenomene specifice tuturor societăţilor moderne, ca şi retragerea statului din economie, element esenţial al economiei de piaţă. În acest context, reacţiile populiste au apărut cu mare virulenţă în interiorul partidelor politice şi al societăţii, în ansamblul ei. Cercetările arată că, adesea, nu s-a făcut distincţie între exigenţele democraţiei, ale capitalismului şi cele ale independenţei de stat. Fenomenul excluderii sociale, al creşterii inegalităţilor au accentuat şi au alimentat discursurile de tip populist, neîncrederea în instituţiile statului. Privatizarea a deschis calea consolidării proprietăţii private, a mediului competitiv, dar a fost motivul invocării "pierderii industriei naţionale, a identităţii" în mâinile unei oligarhii naţionale sau străine, mai ales ruseşti
. 

Politologii consideră că, în societatea post-comunistă, "ibricul emoţiilor populare" populiste poate scăpa de sub control, dar, la fel de adevărat este că, o societate bazată pe economie (economic society) poate deveni temeiul democraţiei politice, a stabilităţii ei. În acest sens, democratizarea politică şi dezvoltarea economică se pot stimula reciproc
. 

În Lituania, dimensiunea socială a dezvoltării economice a constituit o preocupare centrală a tuturor guvernelor, fiind, de altfel, o coordonată importantă a aplicării Strategiei de la Lisabona menită a duce la constituirea unui nou stat al bunăstării ("new welfare")
.

Ca şi în alte ţări post-comuniste, în Lituania, problemele au decurs, aşadar, atât din interferenţa economiei de piaţă cu democraţia politică, cât şi din îmbinarea dezvoltării economice cu domeniul social. Atunci când această armonizare nu a fost reuşită şi dezvoltarea economică nu a dus la ameliorări sociale vizibile, a fost deschis terenul pentru promovarea unor politici populiste. 

Teoreticienii acestei orientări arată că populismul, în general, are caracter sincretic, fiind posibil a fi adaptat aşteptărilor diferitelor categorii sociale, putând fi preluat atât de partide de dreapta, cât şi de cele de stânga
. El are condiţii optime de dezvoltare în mediul marcat de tensiuni sociale şi de tendinţe naţionaliste. Acţiunile iniţiate "în numele poporului" se pot îndrepta atât împotriva elitelor economice, politice, cât şi împotriva media, invocând teme variate (creşterea sărăciei, limitele democraţiei, efectele negative ale capitalismului, contradicţiile integrării comunitare etc.). Cercetările au arătat că încrederea populară în democraţie şi economia de piaţă caracterizează mai mult elitele şi că politicul nu este receptiv la criticile populiste
.

În Lituania, problematica legată de Uniunea Europeană şi NATO au constituit şi constituie resurse ale dezbaterilor de tip populist, centrate pe teme naţionaliste sau etnocentrice. Uneori, toate aceste probleme se combină, fiind prezente teme sociale, naţionaliste, egalitariste. Cercetările referitoare la valorile populiste pun în evidenţă dezamăgirea profundă a cetăţenilor faţă de nivelul de trai actual şi dorinţa de a avea un lider puternic. Conform analiştilor, soluţiile politice posibile ca răspuns la aceste preocupări ar fi consolidarea partidelor politice şi o guvernare stabilă eficientă. Acestea ar determina încrederea în instituţiile statului, într-o bună guvernare în interesul general, fără conflicte politice
.

2. ALEGERILE LEGISLATIVE DIN OCTOMBRIE 2008

2.1. Teme ale campaniei electorale

La alegerile legislative din octombrie 2008 s-au înscris 21 partide politice şi 18 candidaţi independenţi.

Uniunea pentru Patrie-Conservatori, formaţiune de centru-dreapta şi-a exprimat intenţia de a-şi consolida poziţia pe scena politică, lărgindu-şi baza electorală. Ea s-a unit cu Partidul Creştin-Democrat şi a negociat o posibilă alianţă cu Mişcarea Liberală ce a fost susţinută de tineri antreprenori. Formaţiunea a încercat să obţină sprijinul unor personalităţi importante şi al unor organizaţii nonguvernamentale. Electoratul vizat a fost acela al persoanelor tinere, cu studii superioare, electorat pentru care partidul a dus o intensă campanie electorală pe Internet.

Partidul populist Pentru Ordine şi Justiţie a elaborat un program electoral în care au fost prezentate obiectivele viitoare ale politicii sale. În timpul campaniei, liderul Rolandas Paksas a accentuat ideea că toate celelalte partide politice au eşuat în guvernare, aşa că a venit timpul schimbării, în interesul naţiunii.

Uniunea Liberală-Uniunea de Centru condusă de fostul primar al capitalei Vilnius, Arturas Zuokas, a promis în programul electoral creşterea salariilor şi a pensiilor (care ar urma să ajungă la 435 euro), scăderea cu 20 de puncte a impozitului pe venit şi închiderea centralei Ignalina. Liderul formaţiunii a afirmat că doreşte formarea unui guvern capabil a oferi soluţii şi schimbări reale, astfel încât Lituania să se afle, din punct de vedere economic, printre primele state ale lumii.

Partidul Muncii a fost marcat de situaţia lui Viktor Uspaskitci, retras la Moscova, în anul 2006, fiind acuzat că nu a declarat sume mari de bani (2,3 milioane euro). El a revenit în ţară pe 26 septembrie 2007 şi a reînceput activitatea politică.

Evenimentele din Georgia au influenţat campania electorală, astfel încât Uniunea pentru Patrie-Conservatori a făcut din problema securităţii tema principală a programului politic. În acest context, formaţiunea s-a opus Partidului Social-Democrat care a propus eliminarea serviciului militar obligatoriu. Conservatorii au subliniat că Rusia rămâne încă o ameninţare la graniţa ţării şi că partidele pro-ruseşti din Lituania au înregistrat o ascensiune importantă. Partidul pentru Ordine şi Justiţie (pro-rus) a combătut acest discurs, accentuând politica de bună vecinătate pe care Uniunea Europeană o promovează în raport cu Rusia. În acest context, declaraţiile legate de pericolul investiţiilor ruseşti în Lituania ar mări tensiunile dintre cele două părţi.

Dezbaterile actuale referitoare la noile provocări la adresa securităţii Lituaniei s-au desfăşurat în contextul integrării ţării în NATO şi Uniunea Europeană, dar şi în corelaţie cu politica statelor baltice şi nordice
. În acest sens, un rol deosebit l-a avut cooperarea la nivel bilateral şi unilateral, componentă esenţială a politicii naţionale de securitate. Politica externă şi de securitate a Lituaniei a urmărit dinamica situaţiei internaţionale, coordonarea dintre interesele regionale şi politica Comună de Securitate şi Apărare Europeană, raportul dintre politica NATO şi Uniunea Europeană
. 

În acest context, o problemă puternic dezbătută în campania electorală a fost înfiinţarea unor baze NATO în Lituania. Una din preocupările majore pentru securitatea Lituaniei a fost şi va fi, în continuare, evoluţia Rusiei pe plan intern şi internaţional
.

Preşedintele Republicii, Valdas Adamkus, a avertizat asupra riscurilor aduse de lansarea unor discursuri politice populiste şi s-a opus organizării referendumului referitor la centrala Ignalina, subliniind că Lituania trebuie să respecte angajamentele europene.

2.2. Rezultatele alegerilor şi semnificaţia lor politică

Pe data de 12 octombrie 2008, 2,7 milioane de alegători au fost chemaţi la urne pentru a alege, în primul tur de scrutin, cei 141 membri ai Parlamentului unicameral lituanian (Seimas). Pentru acest scrutin, la Comisia Electorală, candidaţii au depus declaraţia de venituri şi o cauţiune de 634,59 euro. Ei au semnat, de asemenea, un angajament scris în care au promis să participe în mod onest la scrutin şi să nu încerce să corupă electoratul.

Odată cu alegerile, s-a organizat referendumul referitor la funcţionarea centralei nucleare de la Ignalina. De la intrarea Lituaniei în Uniunea Europeană, guvernul s-a angajat să oprească funcţionarea centralei, în anul 2009, până la finalizarea centralei nucleare ce se va construi, în comun, de către statele baltice şi Polonia, în 2015.

Prin referendum, guvernul a încercat să convingă Uniunea Europeană să menţină în funcţionare centrala, până în anul 2015 şi să demonstreze că această centrală este deosebit de importantă pentru a limita dependenţa de gazul şi electricitatea importate din Rusia. Referendumul a avut caracter consultativ şi a fost nevoie de participarea a peste jumătate din alegători pentru a fi valid. Pentru ca decizia să fie efectivă, în plus, ar mai fi fost nevoie şi de votul viitorului for legislativ.

Conform legii electorale, cele 141 locuri ale Parlamentului lituanian sunt ocupate, după desfăşurarea alegerilor, printr-un sistem electoral mixt: 71 de deputaţi sunt desemnaţi prin sistem majoritar, în două tururi, şi 70 prin scrutin proporţional. Un partid politic trebuie să obţină 5% din voturi pentru a fi reprezentat în Parlament, pentru un mandat de 4 ani. O coaliţie politică trebuie să obţină 7% din voturi. În circumscripţiile electorale în care se votează prin scrutin majoritar, un candidat este ales, din primul tur, dacă obţine majoritatea absolută şi dacă participarea la vot a depăşit 40% din electorat. Dacă participarea la vot este sub 40%, este declarat ales candidatul care obţine cel mai mare număr de voturi, reprezentând votul a 1/5 din alegătorii înscrişi. Orice partid care doreşte să participe la alegeri trebuie să aibă minimum 1000 de membri
.

Conform rezultatelor primului tur de scrutin al alegerilor legislative, mandatele parlamentare au fost repartizate astfel
:

	Formaţiunile politice
	% voturi
	Nr. mandate

	Uniunea Patriei-Conservatori (TS-LKD), partid creştin-democrat
	19,55
	17

	Partidul Popular al Reînvierii Naţionale
	15,11
	13

	Partidul pentru Ordine şi Justiţie (T.T)
	12,73
	11

	Partidul Social-Democrat (LSDP)
	11,76
	11

	Partidul Muncii (DP)
	9,04
	8

	Mişcarea Liberală
	5,68
	5

	Uniunea Liberală - Uniunea de Centru (LLC-LSC)
	5,32
	5


În primul tur de scrutin, participarea la vot a fost de 48%. 

Uniunea Patriei-Conservatori (TS-LK), formaţiune politică de dreapta, condusă de Andrius Kubilius, a câştigat primul tur al alegerilor legislative, obţinând 19,55% din voturi. În mod surprinzător, Partidul Popular al Reînvierii Naţionale, un partid nou pe scena politică lituaniană, a obţinut 15,11% din voturi, plasându-se pe locul doi. Partidul a fost creat în luna mai 2007 de prezentatorul şi producătorul de televiziune Arunas Valinskas. Programul său electoral s-a bazat pe ideea de a acţiona, astfel încât să fie recâştigată încrederea lituanienilor faţă de guvernanţi şi instituţiile statului.

Aceste două partide au devansat Partidul pentru Ordine şi Justiţie (TT), partidul populist al  fostului preşedinte Rolandas Paksas, care a obţinut 12,73% din voturi şi Partidul Social-Democrat (LSP), condus de premierul Gediminas Kirkilas, care a reuşit să obţină 11,76% din voturi.

Partidul Muncii (DP), creat în anul 2003 de miliardarul de origine rusă Viktor Uspaskitci (pro-rus), a înregistrat un puternic recul electoral situându-se pe a 5-a poziţie, cu 9,04% voturi.

Conform rezultatelor din turul al doilea de scrutin, configuraţia finală a Parlamentului va fi următoarea:

	Formaţiunea politică
	Nr. mandate

	Uniunea Patriei-Conservatori
	44

	Partidul Social-Democrat
	26

	Partidul Reînvierii Naţionale
	16

	Partidul pentru Ordine şi Justiţie
	15

	Mişcarea Liberală
	11

	Partidul Muncii
	10

	Uniunea Liberală
	8

	Acţiunea Electorală Poloneză
	3

	Uniunea Ţărănească
	3

	Noua Uniune-Partidul Social Liberal
	1

	Independenţi
	1


La al doilea tur de scrutin rata participării a fost de 32,31%.

În turul al doilea de scrutin, desfăşurat pe 26 octombrie 2008, conservatorii au consolidat victoria electorală obţinând, în final, 44 mandate în Parlament, insuficiente însă pentru a avea o majoritate parlamentară.

Social-democraţii, conduşi de Gediminas Kirkilas a reuşit să obţină doar 25 mandate, iar pe poziţia a treia s-a plasat noul Partid al reînvierii naţionale, cu 16 mandate. Partidul pentru Ordine şi Justiţie a obţinut, în final, doar 15 mandate, urmat de Partidul Muncii cu 10 mandate.

Cele două partide liberale au reuşit, în turul doi, un scor electoral superior, astfel încât Mişcarea Liberală a avut, în final, 11 mandate şi Uniunea Liberală 8 mandate. Acţiunea Electorală Poloneză va deţine 3 mandate, Uniunea Ţărănească 3 mandate, Arturas Paulauskas 1 mandat, iar 4 mandate vor fi deţinute de independenţi.

Referendumul nu a fost validat, întrucât participarea electorală a fost sub 50%. Oricum, alianţa Uniunea pentru Patrie-Conservatori s-a opus organizării referendumului.

Analiştii au considerat că toate partidele aflate la guvernare au fost sancţionate de electorat, acesta votând pentru partide aflate în opoziţie
. Principalul motiv pentru care electoratul a sancţionat dur guvernarea a fost înrăutăţirea situaţiei economice a cetăţenilor
.

Conform opiniei analiştilor, alianţa conservatorilor cu partidul creştin democrat a mărit şansele celor două formaţiuni, întrucât ele au avut un electorat foarte stabil şi activ
. Aceste partide rămân ostile partidelor populiste, mai ales celor pro-ruse, şi, de aceea, conlucrarea cu celelalte partide va fi dificilă.

Imediat după finalul alegerilor, Andrius Kubilius, liderul Uniunii pentru Patrie, care a reunit conservatorii şi creştin-democraţii, a anunţat că nu va face alianţă cu rivalii de centru-stânga. El a declarat că va avea ocazia de a forma un guvern capabil a realiza schimbarea, punând în acţiune experienţa sa anterioară
. 

Viitorul guvern va trebui să facă faţă crizei financiare şi unei inflaţii în creştere. Analiştii politici prevăd o poziţionare mai dură a Lituaniei în raport cu Rusia
.

După publicarea rezultatelor, au început negocierile între cele patru formaţiuni politice de centru-dreapta: Partidul pentru Patrie-Conservatori, Partidul Reînvierii Naţionale, Mişcarea Liberală şi Uniunea de Centru. Acestea ar putea avea, împreună, 79 voturi în Parlament. Conservatorii au anunţat deja că doresc să deţină portofoliile finanţelor, economiei, apărării şi al afacerilor externe
.

Ca obiective politice majore ale viitorului guvern, Andrius Kubilius a menţionat reducerea impozitelor pe venit şi un deficit bugetar de 1%. Această politică va urmări ca, în 2011-2012, Lituania să poată intra în zona euro. 
Andrius Kubilius este fostul prim-ministru al Lituaniei din perioada 1999-2000. În vârstă de 51 ani Andrius Kubilius este absolvent al Facultăţii de fizică din Vilnius şi membru de marcă al Mişcării Sajudis care a militat pentru independenţa Lituaniei
.

Pe plan european, Lituania va trebui să ia decizii importante referitoare la negocierile parteneriatului Uniunea Europeană - Rusia. Anterior, ea s-a opus începerii negocierilor, având în vedere nerezolvarea unor probleme foarte sensibile precum conflictul ruso-georgian, închiderea oleoductului Drujba, care aproviziona Lituania, dificultăţile juridice create de procesul de revendicare din partea victimelor stalinismului
. Ulterior acest veto al Lituaniei a fost ridicat condiţionat.

